Dôvodová správa

Všeobecná časť
          Cieľom navrhovanej právnej úpravy novelizácie zákona č. 139/1998 Z. z. o omamných látkach, psychotropných látkach a prípravkoch v znení zákona č. 260/1999 Z. z. je doplniť prílohu č. 1 o omamné látky a psychotropné látky, ktoré sa zaraďujú do zoznamu omamných a psychotropných látok zaradených do I., II. a III. skupiny na základe rezolúcií OSN č. E/CN.7/2001/L.1/Add.1, č. E/CN. 7/2001/L10/Rev 1 a oznámenia č. E/CN.7/2003/12. 
V návrhu sa rozširuje počet druhov činností, z pôvodných osem na desať, na ktoré vydáva ministerstvo povolenie na zaobchádzanie s omamnými a psychotropnými látkami, aby činnosti pri preprave a nakladaní s odpadmi s omamnými a psychotropnými látkami boli vykonávané iba držiteľmi povolenia.
Upresňujú sa pojmy veľkodistribúcia a výdaj, aby boli v súlade so zákonom č. 140/1998 Z. z. o liekoch a zdravotníckych pomôckach. Ďalej sa upresňujú požiadavky na doklady, ktoré sa pripájajú k žiadosti o vydanie povolenia na zaobchádzanie s omamnými a psychotropnými látkami. Zosúlaďujú sa požiadavky na preukázanie odbornej spôsobilosti v súlade s novou právnou úpravou    zaoberajúcou sa ďalším vzdelávaním pracovníkov v zdravotníctve, vrátane aktualizácie odkazu pod čiarou.
Návrh rozširuje výkon štátnej správy na úseku omamných a psychotropných látok o Štátny ústav pre kontrolu liečiv v Bratislave (ďalej len „štátny ústav“). Vymedzuje úlohy, ktorými je tento štátny orgán poverený, a to vydávaním posudkov o splnení administratívno-technických opatrení na bezpečné uchovávanie omamných a psychotropných látok a prípravkov a na zabránenie ich zneužitia, na vykonávanie kontrol u držiteľov povolenia a pokút za porušenie zákonom ustanovených povinností.
     Navrhovaná právna úprava novelizuje aj ďalšie ustanovenia, ktoré od nadobudnutia účinnosti zákona č. 260/1999 Z. z., ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch sa ukázali ako nedostatočné a sú zdrojom nejednotného výkladu zákona pri jeho praktickom používaní.
Cieľom navrhovanej právnej úpravy novelizácie zákona č. 139/1998 Z. z. je splnenie úloh, ktoré vyplývajú z uznesenia vlády SR č. 370 zo 14. mája 2003, ktorým bola ministrovi zdravotníctva uložená úloha v súlade s projektom decentralizácie verejnej správy  vypracovať a predložiť na rokovanie vlády SR návrhy potrebných legislatívnych zmien existujúcich zákonov, ktoré sú dotknuté procesom decentralizácie na úsekoch, na ktorých ministerstvá vykonávajú štátnu správu, bez nároku na zamestnanosť a ďalšie zdroje zo štátneho rozpočtu. 
Návrh zákona ruší výkon štátnej správy v oblasti zaobchádzania s omamnými a psychotropnými látkami na krajských úradoch a okresných úradoch. Výkon štátnej správy z krajských úradov sa prenáša na Štátny ústav pre kontrolu liečiv v Bratislave, ktorý je orgánom štátnej správy a úlohy vykonávané v súčasnosti  okresnými úradmi sa prenášajú na samosprávne kraje podľa územnej pôsobnosti. 
Úlohy, ktoré sú prenášané z existujúcich okresných úradov si vyžadujú doplnenie náplne práce farmaceutov samosprávnych krajov. Toto nemá vplyv na zvyšovanie mzdových nákladov ani na zvyšovanie počtu farmaceutov samosprávnych krajov. 
 Návrh novely zákona je v súlade s Ústavou Slovenskej republiky a platným právnym poriadkom Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná.
      Návrh novely zákona si nevyžiada zvýšené nároky na štátny rozpočet, ani na rozpočty obcí, vyšších územných celkov, či verejnoprospešných inštitúcií, ani nezakladá požiadavky na pracovné sily, či organizačné zabezpečenie.

Doložka zlučiteľnosti 
návrhu zákona
s právom Európskych spoločenstiev a právom Európskej únie

1.	Navrhovateľ zákona: Vláda Slovenskej republiky

2.	Názov návrhu zákona:
 Návrh zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v znení zákona č. 260/1999 Z. z.

3. Záväzky Slovenskej republiky vo vzťahu k Európskym spoločenstvám a Európskej únii:
a)	problematika návrhu zákona je prioritou aproximácie práva podľa článku 70 Európskej dohody o pridružení „ochrana života a zdravia ľudí, zvierat a rastlín“. Problematika nie je zaradená v Národnom programe pre prijatie acquis communautaire, v Partnerstve pre vstup, v Bielej knihe a nevykonáva sa screening. Návrh zákona je úlohou č. 19 Plánu legislatívnych úloh vlády SR na rok 2003, schváleného uznesením vlády SR č. 1358 z 11. decembra 2002 a úlohou č. 8 Plánu hlavných úloh Ministerstva zdravotníctva SR na rok 2003 schváleným uznesením č. 54 GP/dňa 27. januára 2003.
b)	Problematika nebola predmetom negociačných rokovaní a neboli prijaté žiadne záväzky.
4. Problematika návrhu zákona nie je  upravená práve Európskych spoločenstiev ani v práve Európskej únie.

5.  Dosiahnutý stupeň zlučiteľnosti s právom Európskych spoločenstiev a Európskej únie
vzhľadom na bod č. 4 - bezpredmetné

6.  Gestor (spolupracujúce rezorty)

    Predkladateľom zákona je Ministerstvo zdravotníctva SR

7. Účasť expertov pri príprave návrhu zákona:
     Na tvorbe návrhu zákona sa nezúčastnil žiadny expert.

Osobitná časť

K čl. I

K bodu 1
Zosúlaďuje sa pojem veľkodistribúcia s pojmom uvedeným v zákone č. 140/1998 Z. z. o liekoch  a zdravotníckych pomôckach, o  zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení zákona  Národnej rady Slovenskej republiky č. 220/1996 Z. z. o reklame v znení neskorších predpisov. Citovaný zákon upravuje zaobchádzanie s liekmi vrátane liekov s obsahom omamných a psychotropných látok.

K bodu 2
Definuje sa druh činnosti zaobchádzania s omamnými a psychotropnými látkami, na ktorý sa vydáva povolenie. Pojem výdaj zahŕňa poskytovanie lekárenskej starostlivosti v lekárni pri výdaji lieku pacientovi a poskytovanie zdravotnej starostlivosti v ambulancii lekára alebo v inom zdravotníckom zariadení.

K bodu 3 
Upresnenie pojmu vyňaté prípravky.

K bodu 4
Rozširujú sa podmienky na zaobchádzanie s omamnými a psychotropnými látkami o zvýšené bezpečnostné opatrenia pri uchovávaní týchto látok a pre zabránenie ich zneužitia (evidencia, oddelené skladovanie od iných liekov, mreže na oknách v miestnosti, kde sú skladované, bezpečnostné dvere s dvojitým zámkom, trezor atď.). Splnenie podmienok je v pôsobnosti štátneho ústavu, ktorý o splnení podmienok vydáva posudok, ktorý je dokladom pripojeným k žiadosti o vydanie povolenia na zaobchádzanie s omamnými a psychotropnými látkami.

K bodu 5
Sprísňuje sa preukázanie zdravotnej spôsobilosti, ktorá je podmienkou na výkon činnosti s uvedenými látkami, vzhľadom na to, že v Slovenskej republike vzrastá počet osôb drogovo závislých.

K bodu 6
Návrh rozširuje preukázanie odbornej spôsobilosti o dva špecializačné odbory vzhľadom na novú právnu úpravu zaoberajúcu sa ďalším vzdelávaním pracovníkov v zdravotníctve vrátane aktualizácie odkazu pod čiarou.

K bodu 7
Spresňuje sa okruh zamestnancov, ktorí musia absolvovať preškolenie a overenie znalostí podľa § 6 odseku 4.

K bodu 8
Zákonom č. 401/2002 Z. z. dňom 31. augusta 2002 zanikla Slovenská postgraduálna akadémia medicíny v Bratislave a jej právnym nástupcom sa dňom 1. septembra 2002 stala Slovenská zdravotnícka univerzita v Bratislave..

K bodu 9
Ustanovuje sa, pri ktorých druhoch činnosti pri zaobchádzaní s omamnými a psychotropnými látkami sa preukazuje odborná spôsobilosť osvedčením Slovenskej zdravotníckej univerzity.

K bodu 10
Upresnenie postupu pri skončení činnosti odborného zástupcu. Ukladá sa povinnosť odbornému zástupcovi, aby svoje skončenie výkonu činnosti ihneď oznámil ministerstvu a súčasne sa ukladá povinnosť držiteľovi povolenia, zastaviť výkon činnosti, ktorú môže opätovne zahájiť, keď mu bude vydané nové povolenie.  

K bodu 11
Ustanovuje sa, že štátny ústav vydáva posudok o splnení  opatrení na bezpečné uchovávanie omamných a psychotropných látok a prípravkov s ich obsahom, ktorý sa pripája k žiadosti o vydanie povolenia na zaobchádzanie s omamnými a psychotropnými látkami. Vyjadrenie o materiálnom, priestorovom a personálnom vybavení na požadovaný druh a rozsah činností požadované podľa § 5 ods. 3 nahrádza úradne osvedčená kópia povolenia podľa § 8 ods. 3 písm. j), ktorá je súčasťou dokladov k žiadosti o vydanie povolenia.

K bodu 12     
V návrhu sa zosúlaďuje s platnou právnou úpravou vzťahujúcou sa na špecifický zákon o ochrane zdravia ľudí – zákon č. 272/1994 Z. z..

K bodu 13 
Výpis z registra trestov sa nahradzuje odpisom z registra trestov v záujme prehľadu aj o zahladených trestných činoch, podmienečných aj nepodmienečných.

K bodu 14
V návrhu sa upresňuje doklad o založení právnickej osoby, a to aktuálny obchodný register alebo zriaďovacia listina; obidve písomnosti musia byť notársky overené, aby ich bolo možné považovať za hodnoverný doklad.

K bodu 15
Rozširuje sa počet dokladov, ktoré je potrebné, aby žiadateľ o vydanie povolenia na zaobchádzanie s omamnými a psychotropnými látkami doložil k žiadosti, konkrétne v prípadoch, keď ide o povolenie na pestovanie rastlín s obsahom omamných a psychotropných látok, veľkodistribúciu liekov s obsahom týchto látok, v lekárni pri výdaji liekov pacientom s obsahom týchto látok a pri nakladaní s odpadmi s obsahom omamných a psychotropných látok.

K bodu 16
V návrhu sa rozširuje počet druhov, z pôvodných osem na desať, na ktoré činnosti vydáva ministerstvo povolenie, aby činnosti pri preprave a nakladaní s odpadmi s omamnými a psychotropnými látkami boli vykonávané odborníkmi.

K bodu 17
Doterajšia prax pri vydávaní povolení pri zmene údajov si vyžiadala upresnenie konania pri zmene právnickej osoby a súčasne zmene jej identifikačného čísla alebo jej právnej formy, čo nie je možné klasifikovať ako zmenu údajov. Ide o jeden z prípadov, keď sa pôvodné povolenie zruší a na základe novej žiadosti a príslušných dokladov sa vydá nové povolenie.

K bodu 18
Pri zrušení povolenia na zaobchádzanie s omamnými a psychotropnými látkami podľa § 10 ods. 2 sa nevyžaduje vrátenie dokumentácie o omamných a psychotropných látkach.

K bodu 19
Opätovne aj v tomto prípade sa vychádza z praxe, že pestovanie konopy sa rozširuje okrem priemyselných účelov aj o výskumné účely. Ide o oblasť výskumných ústavov a šľachtiteľských staníc.

K bodom  20 a 21
V návrhu sa upúšťa od jednoročnej, krátkodobej účinnosti vydaného povolenia pre pestovateľov maku siateho, pretože navrhovaná právna úprava ukladá oznamovaciu povinnosť a to, že držitelia povolenia sú povinní každoročne na začiatku pestovateľskej sezóny predložiť ministerstvu taxatívne určené doklady, vďaka ktorým sa nestratí prehľad o odbere maku, osevnej ploche a výseve v príslušnom kalendárnom roku.  Zakazuje sa narezávanie a predčasný zber toboliek maku v mliečnej zrelosti (zelené, nedozreté makovice), pretože hrozí nebezpečie získavania ópia z narezaných makovíc.  

K bodu 22
Dopĺňa sa štruktúra odhadu, ktorý ministerstvo oznamuje Úradu OSN pre omamné a psychotropné látky vo Viedni.

K bodu 23
Text v návrhu sa upresňuje vzhľadom na úpravu a rozšírenie druhov činnosti o prepravu a nakladanie s odpadmi s obsahom omamných a psychotropných látok, na ktoré sa vydáva povolenie.

K bodu 24
Osobitné povolenie, ktoré vydáva ministerstvo na každý vývoz a dovoz omamných a psychotropných látok možno vydať len na každú takúto látku a prípravok osobitne.

K bodu 25
Na základe pripomienky Ministerstva hospodárstva SR v rámci medzirezortného pripomienkového konania sa vypúšťa text o osobitnom povolení na udelenie úradného povolenia na vývoz a dovoz tovaru.
K bodu 26
Ukladá sa povinnosť vývozcovi, aby zabezpečil potvrdenie colného orgánu o vývoze omamných a psychotropných látok na vývoznom povolení, ktoré následne predloží ministerstvu.

K bodu 27
Dopĺňa sa nový odsek, v ktorom sa ustanovuje vystavenie dovozného povolenia v štyroch exemplároch obdobným spôsobom ako pri vystavení vývozného povolenia. 

K bodu 28
Označenie – dva červené pruhy – sa vypúšťa z bezpečnostných dôvodov, aby nedochádzalo k zbytočnému zvýrazneniu prepravovaného materiálu.

K bodom 29 a 30
Upresňuje a zosúlaďuje sa terminológia a odkaz na právny predpis s platnou právnou úpravou vzťahujúcou sa na nakladanie s odpadmi.

K bodu 31
Legislatívno-technická úprava.

K bodom 32, 33 a 34
Ukladajú sa povinnosti pre výrobcov a veľkodistributérov v presne stanovených časových lehotách oznamovať odhady výroby, dovozu, spotreby a skladovania omamných a psychotropných látok ministerstvu. 
Ukladajú sa taxatívne určené povinnosti pre držiteľov povolenia na výskum, výučbu a expertíznu činnosť, a to v štvrťročnej lehote z dôvodu bezpečnosti a prehľadu o manipulácii s omamnými a psychotropnými látkami.

K bodu 35
Dopĺňa sa rozsah inventarizácie o prípravky.

K bodom 36 až 39
Návrh rozširuje výkon štátnej správy na úseku omamných a psychotropných látok o štátny ústav a samosprávne kraje.
Vymedzuje úlohy, ktorými je tento štátny orgán poverený, a to vydávaním posudkov o splnení administratívno-technických opatrení na bezpečné uchovávanie omamných a psychotropných látok a prípravkov a na zabránenie ich zneužitia, na vykonávanie kontrol u držiteľov povolenia a za porušenie zákonom ustanovených povinností – ukladať pokuty až do výšky 500 000 Sk. 
V rámci decentralizácie štátnej správy dochádza okrem iného k zrušeniu okresných úradov, v dôsledku čoho sa navrhuje presun úloh z okresných úradov na samosprávne kraje.

K bodu 40
Ustanovuje sa presun úloh od účinnosti novely na začaté a právoplatne neskončené správne konania krajských úradov. Tieto úlohy prevezme štátny ústav.

K bodu 41   
Prílohu č. 1 tvorí zoznam omamných a psychotropných látok zaradených do prvej, druhej a tretej skupiny v novom znení z dôvodu doplnkov, zmien technických opráv, doplnenia látok v zákone č. 260/1999 Z. z. Úplné znenie tejto prílohy je praktické pre jej použitie, pretože je úplné a prehľadné. 

K čl. II
Navrhuje sa účinnosť zákona.